Rīgā 2023. gada 13. februārī

**Paredzētās darbības ietekmes uz vidi sākotnējais izvērtējums**

**Nr.AP23SI0070**

Sākotnējā izvērtējuma mērķis ir noteikt, vai pieteiktā paredzētā darbība atsevišķi vai kopā ar citām darbībām varētu būtiski ietekmēt vidi. Sākotnējā izvērtējuma uzdevums nav precīzi dokumentēt ietekmju apjomu un definēt projekta īstenošanas nosacījumus. Detalizēts ietekmju apjoma un būtiskuma izvērtējums ir veicams ietekmes uz vidi novērtējuma ietvaros atbilstoši likumā ,,Par ietekmes uz vidi novērtējumu” un tam pakārtotajos normatīvajos aktos noteiktajai kārtībai gadījumā, ja sākotnējā izvērtējuma rezultātā tiek secināts, ka pieteiktās paredzētās darbības īstenošanas rezultātā ir iespējama būtiska ietekme uz vidi.

1. **Paredzētās darbības ierosinātāja:**

Sabiedrība ar ierobežotu atbildību ,,Tet”, reģistrācijas Nr. 40003052786, [Dzirnavu iela 105, LV-1011](https://www.lursoft.lv/adrese/smerla-iela-1-riga-lv-1006) (turpmāk – Iesniedzēja).

Sabiedrība ar ierobežotu atbildību ,,Citrus Solutions”, reģistrācijas Nr. 50003752271, [Dzirnavu iela 105, LV-1011](https://www.lursoft.lv/adrese/smerla-iela-1-riga-lv-1006) (turpmāk – Pilnvarotā persona).

1. **Paredzētās darbības nosaukums:**

Elektrisko sakaru tīkla izbūve (turpmāk – Paredzētā darbība).

###### Paredzētās darbības norises vieta:

Nekustamie īpašumi ar kadastra Nr. 1300 014 0103; 1300 014 1006, Jūrmala (turpmāk – Norises vieta).

###### Informācija par paredzēto darbību, iespējamām paredzētās darbības vietām un izmantojamo tehnoloģiju veidiem:

Valsts vides dienesta Atļauju pārvalde (turpmāk – Dienests) 2022. gada 19. decembrī reģistrēja Pilnvarotās personas paziņojumu un 2023. gada 2. janvārī un 13. janvārī no Būvniecības informācijas sistēmas (turpmāk - BIS) tehnisko noteikumu saņemšanai BIS Nr. BIS-BV-6.18-2022-56274 Paredzētajai darbībai Norises vietā.

Saskaņā ar iesniegumu projekta ietvaros ir paredzēts veikt jauna SIA ,,Tet” kabeļu kanalizācijas tīkla izbūvi, no esošas SIA ,,Tet” kabeļu kanalizācijas, uz kuras tiks uzstādīts atzars (ar pagriezienu uz aku KA 168/1G), līdz Peldu ielas 6, Jūrmalā, zemesgabala robežai. Kabeļu kanalizācijas trasē paredzēts izmantot cauruli ar sekojošu diametru -D50mm. Kabeļu kanalizācijas tīklu paredzēts izbūvēt izmantojot atklāto tranšejas rakšanas metodi. Pēc kabeļu kanalizācijas tīkla izbūves caurulēs tiks ieguldīti elektronisko sakaru tīklu kabeļi. Kabeļu kanalizācijas caurules ieguldīšanas minimālais dziļums (caurules augša, izmantojot atklāto tranšejas rakšanas metodi) >1.0 m zem zonām, kas paredzētas gājējiem (ietves). Tehnikas piebraukšana paredzēta esošajiem piebraucamajiem ceļiem un ielām.

Likuma “Par ietekmes uz vidi novērtējumu” 8.pants noteic, ka, piesakot darbību,  ierosinātājs norāda vismaz divus dažādus risinājumus attiecībā uz šīs darbības vietu vai izmantojamo tehnoloģiju veidiem. Ņemot vērā, ka Iesniedzēja iesniegumā nav norādījusi divus dažādus risinājumus attiecībā uz šīs darbības vietu vai izmantojamo tehnoloģiju veidiem, Dienests kā otru variantu pieņēma to, ka Iesniedzēja paredz neveikt pieteikto darbību.

1. **Paredzētās darbības ietekmes uz vidi vērtēšanas nepieciešamības pamatojums (iespējamās ietekmes būtiskuma novērtējums):**

Sākotnējais izvērtējums veikts, pamatojoties uz likuma „Par ietekmes uz vidi novērtējumu” (turpmāk – Novērtējuma likums) 3.2 pantu un 2.pielikuma 11.punkta 12)apakšpunktu un Ministru kabineta 2015. gada 13. janvāra noteikumu Nr.18 „Kārtība, kādā novērtē paredzētās darbības ietekmi uz vidi un akceptē paredzēto darbību” 13. punktu, kā arī Administratīvā procesa likuma 85.pantu. Novērtēšana veikta, balstoties uz Eiropas Savienības sākotnējā izvērtējuma vadlīnijās noteikto pieeju un kritērijiem, kas interpretē Eiropas Parlamenta un Padomes direktīvu 2014/52/ES (ar ko groza Direktīvu 2011/92/ES par dažu sabiedrisku un privātu projektu ietekmes uz vidi novērtējumu).

Izvērtējot paredzētās darbības iespējamās ietekmes un to būtiskumu, tika izmantoti Novērtējuma likuma 11.panta kritēriji (paredzēto darbību, darbības vietu un šīs vietas ģeogrāfiskās īpatnības raksturojošie faktori, ņemot vērā paredzētās darbības ietekmes apjomu un telpisko izplatību; ietekmes raksturu; ietekmes intensitāti un kompleksumu; ietekmes varbūtību; ietekmes plānoto sākumu, ilgumu, biežumu un atgriezeniskumu; savstarpējo un kopējo ietekmi uz citām esošām vai apstiprinātām paredzētajām darbībām, kas ietekmē vienu un to pašu teritoriju; iespēju pilnvērtīgi samazināt paredzēto ietekmi uz vidi).

Paredzētās darbības Norises vietas paredzētas ielu sarkanajās līnijās un pa esošajiem piebraucamiem ceļiem.

Saskaņā ar Jūrmalas pilsētas teritorijas plānojumu, kas apstiprināts ar Jūrmalas pilsētas domes 2016. gada 24. marta saistošajiem noteikumiem Nr.8 ,,Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”, Paredzētās darbības vieta atrodas Transporta infrastruktūras un savrupmāju apbūves teritorijā (DzS22), kur Paredzētā darbība ir atļautā teritorijas izmantošana.

Saskaņā ar Aizsargjoslu likuma 5.panta pirmo daļu ap objektiem un teritorijām, kas ir nozīmīgas no vides un dabas resursu aizsardzības un racionālas izmantošanas viedokļa, tiek noteiktas vides un dabas resursu aizsardzības aizsargjoslas. Šo aizsargjoslu galvenais uzdevums ir samazināt vai novērst antropogēnās negatīvās iedarbības ietekmi uz objektiem, kuriem ir noteiktas aizsargjoslas. Kā viens no vides un dabas resursu aizsardzības aizsargjoslu veidiem noteikta Baltijas jūras un Rīgas jūras līča piekrastes aizsargjosla. Aizsargjoslu likuma 6.pants nosaka, ka Baltijas jūras un Rīgas jūras līča piekrastes aizsargjosla ir izveidota, lai samazinātu piesārņojuma ietekmi uz Baltijas jūru, saglabātu meža aizsargfunkcijas, novērstu erozijas procesu attīstību, aizsargātu piekrastes ainavas, nodrošinātu piekrastes dabas resursu, arī atpūtai un tūrismam nepieciešamo resursu un citu sabiedrībai nozīmīgu teritoriju saglabāšanu, aizsardzību un ilgstošu izmantošanu. Kā viena no Baltijas jūras un Rīgas jūras līča piekrastes aizsargjoslas joslām ir noteikta krasta kāpu un jūras aizsargjosla.

Aizsargjoslu likuma 36.panta otrā daļa krasta kāpu aizsargjoslā un pludmalē aizliedz celt jaunas ēkas un būves, kā arī paplašināt esošās ēkas un būves, izņemot konkrētus izņēmuma gadījumus. Aizsargjoslu likumā noteiktos izņēmumus nevar tulkot paplašināti, par to liecina aizsargjoslas izveides mērķis, kas neapšaubāmi ir ekoloģisks. Šā mērķa kontekstā jebkura likuma norma attiecībā uz krasta kāpu aizsargjoslu būtu jāinterpretē pēc iespējas tādā veidā, kas nodrošinātu vides aizsardzību. Līdz ar to arī Aizsargjoslu likuma 36.panta otrās daļas mērķis, tai skaitā, noskaidrojot to sistēmiski kopsakarā ar citām normām, ir vides aizsardzības nolūkos stingri ierobežot krasta kāpu aizsargjoslas apbūvi, tomēr pieļaujot atsevišķus izņēmumus, kas ir iztulkojami pēc iespējas šauri. Viens no šādiem izņēmumiem ir noteikts Aizsargjoslu likuma 36.panta otrās daļas 3.punktā, proti, *ēku un būvju celtniecība vai paplašināšana ir paredzēta vietējās pašvaldības teritorijas plānojumā un notiek pilsētas teritorijā un šīs darbības ir saskaņotas ar attiecīgo Valsts vides dienesta reģionālo vides pārvaldi*. Būvniecības likuma 1.panta 3.punktā definēts, ka ,,būve” ir *ķermeniska lieta, kas tapusi cilvēka darbības rezultātā un ir saistīta ar pamatni (zemi vai gultni)*, līdz ar to elektroapgādes tīkli šī likuma izpratnē ir definējami kā būve. Aizsargjoslu likuma 36.panta divi prim viens daļa nosaka, ka likuma 36.panta otrajā daļā izņēmuma gadījumi ir pieļaujami vienīgi tad, ja veikts paredzētās darbības ietekmes uz vidi sākotnējais izvērtējums.

Atbilstoši Dabas aizsardzības pārvaldes dabas datu pārvaldības sistēmā „OZOLS” publicētajai informācijai (dati skatīti 2022. gada 29. decembrī) Paredzētās darbības vieta neatrodas Eiropas nozīmes aizsargājamā dabas teritorijā (*Natura 2000*), kā arī tajā nav reģistrētas īpaši aizsargājamās sugas vai sugas, kurām veidojami mikroliegumi, īpaši aizsargājami biotopi.

Paredzētā darbības vieta daļēji atrodas Baltijas jūras un Rīgas jūras līča piekrastes aizsargjoslā, bet neatrodas ķīmiskajā aizsargjoslā ap ūdens ņemšanas vietām. Ņemot vērā, ka Paredzētās darbības būvniecības veids ir pārbūve, kā arī to, ka darbība galvenokārt tiks veikta antropogēni ietekmētā teritorijā, nav sagaidāms, ka tā varētu veidot ietekmi uz krasta kāpu aizsargjoslu.

Saskaņā ar VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu reģistru Paredzētās darbības vieta neatrodas piesārņotā vai potenciāli piesārņotā teritorijā (dati skatīti 2022. gada 29. decembrī).

Paredzētā darbība nav saistīta ar būtisku piesārņojuma risku vai ar papildus infrastruktūras objektu būvniecību ārpus Paredzētās darbības vietas. Sagaidāmās ietekmes ir raksturojamas kā īslaicīgas un lokālas. Pieteiktā darbība nav saistīta ar ievērojamu dabas resursu patēriņu. Būvdarbi organizējami un veicami tā, lai kaitējums videi būtu pēc iespējas mazāks Paredzētās darbības laikā radušos atkritumus nododot atbilstošam atkritumu apsaimniekotājam, kas ir saņēmis attiecīgu atļauju darbības veikšanai, ietekmes tiks samazinātas līdz minimumam.

**Secinājumi:**

Tā kā Paredzētā darbība tiks veikta pilsētas teritorijā, tai skaitā atbilstoši vietējās pašvaldības teritorijas plānojumam, un tā tiek saskaņota ar Dienestu, Paredzētā darbība krasta kāpu aizsargjoslā ir pieļaujama atbilstoši Aizsargjoslu likuma 36.panta otrās daļas 3.punktā noteiktajam izņēmuma gadījumam.

Pēc visas dokumentācijas izvērtēšanas Dienests secināja, ka Paredzētā darbība ir atļautā teritorijas izmantošana konkrētajā vietā un tai nav paredzama būtiska negatīva ietekme uz vidi.

Tāpat tika konstatēts, ka teritorija neatrodas īpaši aizsargājamā dabas teritorijā, tajā nav konstatētas īpaši aizsargājamo sugu dzīvotnes, mikroliegumi un to buferzonas, īpaši aizsargājami biotopi.

Ņemot vērā augstāk minēto, Dienests secina, ka Paredzētai darbībai nav piemērojams ietekmes uz vidi novērtējums, jo ietekmes ir identificētas sākotnējā izvērtējuma ietvarā un Paredzētā darbība kopumā neradīs būtiskas ietekmes uz vidi.

1. **Izvērtētā dokumentācija:**
2. Pilnvarotās personas 2022. gada 19. decembrī reģistrētais iesniegums no BIS.
3. Pilnvarotās personas 2023. gada 2. janvārī reģistrētā papildus informācija.
4. Pilnvarotās personas 2023. gada 13. janvārī reģistrētā papildus informācija.
5. Dabas aizsardzības pārvaldes dabas datu pārvaldības sistēma „OZOLS”
6. Būvniecības informācijas sistēma.
7. VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu saraksts skatīts
8. Būvniecības informācijas sistēma.
9. Jūrmalas pilsētas teritorijas plānojums, kas apstiprināts ar Jūrmalas pilsētas domes
2016. gada 24. marta saistošajiem noteikumiem Nr.8 ,,Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”.

##### Sabiedrības informēšana:

Paziņojums Jūrmalas pilsētas pašvaldībai un biedrībai “Vides aizsardzības klubs”
2022. gada 29. decembrī nosūtīts vēstulē Nr. 11.4/AP/9472/2022 “Par informatīvā paziņojuma nosūtīšanu Peldu ielā 6, Jūrmalā”, kā arī publicēts Valsts vides dienesta tīmekļa vietnē.

Atsauksmes vai priekšlikumi nav saņemti.

##### Administratīvā procesa dalībnieku viedokļi:

Pilnvarotās personas viedoklis izteikts iesniegumā Dienestam un iesniegumam klāt pievienotajos dokumentos.

Citi sabiedrības viedokļi un priekšlikumi nav saņemti.

1. **Piemērotās tiesību normas:**

##### Administratīvā procesa likums.

##### Aizsargjoslu likuma 36.panta otrās daļas 3.punkts.

##### Likuma „Par ietekmes uz vidi novērtējumu” 32.pants un 2.pielikuma 11. punkta 12.apakšpunkts.

##### Ministru kabineta 2015. gada 13. janvāra noteikumu Nr. 18 „Kārtība, kādā novērtē paredzētās darbības ietekmi uz vidi un akceptē paredzēto darbību” 13. un 14.punkts.

##### Jūrmalas pilsētas teritorijas plānojums, kas apstiprināts ar Jūrmalas pilsētas domes 2016. gada 24. marta saistošajiem noteikumiem Nr.8 ,,Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”.

**Lēmums:**

Nepiemērot ietekmes uz vidi novērtējuma procedūru Sabiedrības ar ierobežotu atbildību ,,Tet” ierosinātajai darbībai - *elektrisko sakaru tīkla izbūvei nekustamajos īpašumos ar kadastra Nr. 1300 014 0103; 1300 014 1006, Jūrmalā.*

*Šis starplēmums, ar kuru tiek atzīts, ka ietekmes uz vidi novērtējuma procedūra nav nepieciešama, nav atsevišķi pārsūdzams.*

Atļauju pārvaldes direktore D.Kalēja

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Caune 28391822

solvita.caune@vvd.gov.lv